《江右闱中次答吴大参中秋韵》
明代·韩宗尧

隐几跏趺坐夜深，月华门外转花阴。三千毫末劳双眼，万里风光豁素襟。

匣剑未须惊照耀，酒杯何必问登临。高邻赖有贤参在，怀我新诗是好音。

作者简介：韩宗尧，字仁卿，号爱轩。番禺人。明孝宗弘治五年（一四九二年）举人。初署郴州学正，旋补睢州。晋湖广蒲圻令，以忧去。起补安仁县，寻弃官归。清道光《广东通志》卷二七六有传。